[{"text_idx": "#000001", "text": "Nafarroan 8 egun igaro ostean eta orotara 182 km ibilita sartuko da EuskarAbentura espedizioa Araban, An\u0303ana-Gesaltzatik. Lehenago, Donemiliaga Kukulan \u2013 Errioxa- euskarazko glosak ezagutuko dituzte jzioquitarrek (parte hartzaileek). Trebin\u0303u zeharkatuta espedizioa larunbat eguerdian sartuko da Gasteizera. Igandean trenez helduko da Agurainera."}, {"text_idx": "#000003", "text": "Larunbatean, egutegian gorriz (eta zuriz) markatutako unea heldu zen: Irun\u0303ean San Ferminak ospatzea! Gora Irun\u0303eako lagunekin herri-olinpiadei hasiera eman zieten gazteek Recoletas plazan. Bapateko ekaitzak ez zuen plana zapuztu eta euritan dantzan aritu ziren jzioquitarrak, zumban lehenik eta Nafarroa Oinezeko erromerian ostean. Irun\u0303eko Udaletxeko Ana Goya Komunitate Garapenerako Zuzendariak eta Inma Errea Euskara Zerbitzu Buruak ez zuten arazorik izan euripean taldea agurtzeko. Inguruko hainbat gaztek aitortu zutenez arraroa egin zitzaien etxean \u201ckanpotar\u201d bezala egon izana eta batek baino gehiagok elastiko laranja zuriarengatik ordezterik zuen galdetu zuen. Anekdotetatik harago, Euskarabenturak aise gainditu zuen erronka eta askorentzako lehen San Ferminak izandakoak betirako oroitzapen kolektibo ederra izango da!"}, {"text_idx": "#000004", "text": "Igandean ohi baino beranduago abiatu zen taldea Garesera, jaikitzea kostata. Etaparen 25 km luzeen ondorioak arintze aldera masaje tailerra egin zen bazkal ostean. Arratsaldearen azken orduan Koldo Colomo Gareseko euskara teknikariak pozik hartu zituen gazteak. Euskarak egun Nafarroan bizi duen egoera azaltzearekin batera hemendik 15 urtetara euskara normalizatua duen Nafarroa irudikatzeko eskatu zien, horretarako gakoen inguruan hausnartzera bideratuz; beharra, sentsibilizazioa, ofizialtasuna... izan ziren hitz errepikatuenak."}, {"text_idx": "#000006", "text": "Uztailaren 10ean goizean goiz irten ziren Urantzirako bidean. Iratxeko Monastegia eta ardo iturria atzean utzita, erritmo polita hartu eta orain arteko markarik onena lortu zuen taldeak: eguerdiko 13.30ean heldu ziren azken erbiak Los Arcoseko igerilekura. Arratsaldean, Patri Espinar pilotariak euskal pilotaren munduan emakumeen errealitateaz mintzatu eta pilota partidua bideratu zuen, herriko frontoian."}, {"text_idx": "#000007", "text": "Gaur, uztailak 12, EuskarAbenturara Errioxara egingo du salto, Donemiliaga Kukulako Yuso eta Susoko Monastegiak eta bertako glosak ezagutzeko, euskaraz idatzitako lehenak. Espedizioari abizena ematen dion Jzioqui dugu horietako bat da, hain zuzen ere. Eguerdian EuskarAbentura Arabara sartuko da, An\u0303anatik. Gatz Harana bisitatu ostean, eguraldiak bermatuz gero vivac-a egingo da igerilekuetan, gauean."}, {"text_idx": "#000008", "text": "Bihar Argantzunen, bertako Ikastolako kideen eskutik Ikastolen errealitateaz jabetuko dira gazteak, baita Arabako errealitate soziolinguistikoaz ere. Hiriburura larunbatean helduko da espedizioa; Manu Bendala eta Aroa Arrizubieta bertsolariek emango dute ezagutzera Gasteiz, bisita ibiltari baten bitartez. Igandea Agurainen emango dute, In\u0303aki Vin\u0303aspre bertsolaria, Badaiotz emakumezkoen sokatira taldeko bi kide eta Lautadako Euskaraldiko kideak bidaide. Izan ere, EuskarAbenturaren helburu nagusietako bat gazteen artean euskararen erabilera sustatzea da. Honezkero Euskaraldiaren testuinguruko ahobizien dinamika garatzeko proposamena luzatu zaie gazteei. Begi honez ikusi dute talde guztietan, eta euskaraz 24 orduz aritzeko konpromisoa hartu dute askok. Ahobiziak identifikatzeko lepokoak daramatzate soinean, eta taldeka erabakitako maiztasunarekin lepokoak aldatzeko aukera dute gazteek. Askok hilabete osoan ahobizi izateko hautua hartu dute hasieratik."}]